Termékek és szolgáltatások 2014-ben

Az EASO tevékenysége öt kiemelt területre osztható: folyamatos támogatás, külön támogatás, sürgősségi támogatás, információs és elemzési támogatás, és harmadik országok támogatása. Folyamatos támogatás: a Hivatal megtartott 13 oktatóképzést, megszervezett 3 regionális képzési eseményt, kidolgozott 1 új képzési modult, felfrissített 4 már meglévő modult, kidolgozott 2 képzési kézikönyvet és 1 éves képzési jelentést a „képzési kabin” (Training Cockpit) alapján, éves didaktikai szemináriumot tartott, 1 képzési eseményt szervezett a képzési nemzeti kapcsolattartó pontok találkozója kapcsán és elindította az EASO képzési rendszerének tanúsítási folyamatát. Az EASO a menekültügyi eljárások és döntések minőségével kapcsolatos munkája keretében kidolgozta az eljáráshoz való hozzáférés tematikus felmérését, a speciális igényű személyek és speciális eljárások azonosítását, kiadványt készített a személyes interjúkkal kapcsolatos minőségügyi eszközről, megszervezett 3 tematikus találkozót és 8 munkacsoportos találkozót, valamint egy találkozót a nemzeti kapcsolattartó pontok számára a minőségről. Az EASO erősítette együttműködését a bíróságok és törvényszékek tagjaival, éves konferenciát és 3 szakértői találkozót szervezett, valamint a kvalifikációs irányelv 15. cikkének c) pontja szerinti gyakorlati eszközt dolgozott ki. Az embercsempészet területén az EASO 2012 októberétől 2014 októberéig koordinálta a bel- és igazságügy terén tevékeny ügynökségek által kidolgozott, az emberkereskedelem elleni küzdelemre irányuló közös tevékenységeikről szóló jelentést és megszervezett 1 szakértői találkozót. Az EASO a kísérő nélküli kiskorúakkal kapcsolatos gyakorlati együttműködésről szóló konferenciát és 4 tematikus találkozót szervezett, elindította a családtagok felkutatásáról szóló kiadvány közzétételét és az „EASO age assessment practice in Europe” (Az EASO életkor-meghatározási gyakorlata Európában) című kiadvány értékelését. A származási országra vonatkozó információk (COI) témakörében az EASO továbbfejlesztette az 580 aktív felhasználót kiszolgáló COI-portált, 4 új COI-specifikus hálózatot hozott létre Iránban, Irakban, Oroszországban és Afganisztánban, szervezett 2 találkozót és 4 képzési eseményt a közös portál nemzeti adminisztrátorainak, 2 találkozót a stratégiai COI-hálózat számára, valamint 13 országspecifikus műhelytalálkozót és szemináriumot. Ezenkívül az EASO 2 COI-jelentést készített (Szomáliáról és Csecsenföldről), valamint egy „Tools and tips for online COI research” (Eszközök és tippek az online COI-kutatáshoz) című kiadványt tett közzé. Külön támogatás: a Hivatal külön támogatást nyújtott Olaszországnak a 2013-ban indult külön támogatási terv végrehajtásának befejezéseként, valamint 2014 júniusától kezdődően Ciprus számára is. Az EASO 6 kísérleti projektet szervezett a menedékkérelmek közös feldolgozása terén, valamint 6 gyakorlati együttműködési találkozót a támogatásnyújtásról, vészhelyzeti tervezésről, áttelepítésről és fogadásról. Az EASO részt vett az éves áttelepülési és áttelepítési fórumon, valamint befejeződött a tagállamokban az áttelepülési ciklusok felmérése. Ezenkívül az EASO más érdekelt felekkel együttműködve 8 intézkedést hajtott végre a földközi-tengeri munkacsoport keretein belül. Sürgősségi támogatás: az EASO sürgősségi támogatást nyújtott Görögországnak és Bulgáriának, befejezve a vonatkozó műveleti tervek végrehajtását. Az EASO 2 találkozót szervezett a menekültügyi intervenciós szakértői állomány nemzeti kapcsolattartó pontjai számára. Információs és elemzési támogatás: Az EASO mintegy 40 érdekelt féltől származó információk alapján közzétette 2013-as éves jelentését az uniós menedékügy állapotáról, valamint 3 negyedéves menekültügyi jelentést, 12 havi menekültügyi jelentést és 7 ad hoc jelentést készített. Ezenkívül az EASO 2 találkozót szervezett a statisztikákat nyújtó csoporttal (GPS), teljes mértékben végrehajtotta korai előrejelző és felkészültségi rendszerének II. szakaszát, valamint javaslatot dolgozott ki a III. szakaszra vonatkozóan. Harmadik országok támogatása: az EASO megkezdte a külső dimenzióra vonatkozó stratégiájának végrehajtását egy, az Európai Szomszédsági és Partnerségi Támogatási Eszköz (ENPI) hatálya tartozó projekt Jordániával, Tunéziával és Marokkóval történő végrehajtásával. Az EASO létrehozta a külső dimenzió hálózatát, valamint 2 gyakorlati együttműködési találkozót szervezett és lefordított arab nyelvre egy EASO képzési modult. Ami az EASO saját szervezeti kérdéseit és az érdekelt felekkel történő együttműködést illeti: a Hivatal 3 igazgatótanácsi ülést tartott, elfogadott 3 igazgatótanácsi határozatot, munkamegállapodást írt alá az eu-LISA ügynökséggel, megtartotta negyedik konzultációs fórumát, és különböző témákban konzultált a civil társadalom képviselőivel. 2014-ben az EASO elnökölte a bel- és igazságügy terén tevékeny ügynökségek hálózatát, amelynek keretében a Hivatal megszervezett 3 kapcsolattartó csoportülést és a bel- és igazságügy terén tevékeny ügynökségek vezetőinek találkozóját. Végezetül az EASO megerősítette belső és külső kommunikációját: kommunikációs stratégiát fogadott el, rendszeresen sajtóközleményeket és hírleveleket tett közzé, valamint egy EASO információs napot szervezett a tagállamokban és az Európai Parlamentben. 2014-ben indult meg az EASO külső értékelése.